b'\n_START_ARTICLE_\nKo zorijo jagode\n_START_PARAGRAPH_\nKo zorijo jagode je mladinska povest slovenske pisateljice Branke Jurca.\n_START_SECTION_\nZgodba\n_START_PARAGRAPH_\nGlavna junakinja knjige je Jagoda Kopriva, ki \xc5\xbeivi v Ljubljani z mamo, o\xc4\x8detom in sestro Marinko. Hodi v osmi razred, kjer ima najbolj\xc5\xa1o prijateljico Ireno, kateri zaupa vse svoje skrivnosti. Ena takih skrivnosti je njena ljubezen, fant Dragi. \xc5\xbdivljenje se ji takrat, ko spozna Dragija, polep\xc5\xa1a, \xc5\xa1e posebej ko gresta v kino in jo poljubi ter ko ji kupi majhno lu\xc4\x8dko. Jagoda s pomo\xc4\x8djo teh daril in lepih trenutkov, ki jih pre\xc5\xbeivita skupaj, spozna, da jo ima Dragi zelo rad ter da ona njega ljubi._NEWLINE_Jagoda pa se kot vsaka najstnica ob\xc4\x8dasno tudi skrega s star\xc5\xa1i, na primer ko gre na rojstni dan in pride domov bolj pozno ali ko gre v opero in jo o\xc4\x8de zaman \xc4\x8daka pri vhodu, da bi jo odpeljal domov. Ker pa se imajo kot dru\xc5\xbeina radi, se vedno hitro pobotajo._NEWLINE_Jagoda je pokazala, da je zelo dobrosr\xc4\x8dna, ko je \xc4\x8disto sama na\xc5\xa1la Podhrastnikove otroke, jim z raznimi darili polep\xc5\xa1ala otro\xc5\xa1tvo in poskrbela, da so \xc5\xa1li v vrtec, saj niso imeli varstva. Njihovi star\xc5\xa1i so namre\xc4\x8d delali v tujini, njihova teta pa je bila prav tako v slu\xc5\xbebi, vendar v tovarni \xc5\xa0umi, zato je lahko ob\xc4\x8dasno poskrbela zanje._NEWLINE_Jagoda je imela so\xc5\xa1olca Nejca, ki je imel zelo hude probleme, saj je imel samo mamo, o\xc4\x8detov naslov pa je na\xc5\xa1el skrit v nekem predalu. Jagoda mu je pomagala, da je svojega o\xc4\x8deta na\xc5\xa1el in ga spoznal, ter ga tola\xc5\xbeila, ko mu je o\xc4\x8de rekel, da ne moreta \xc5\xbeiveti skupaj, saj ima svojo dru\xc5\xbeino. Pomagala je tudi so\xc5\xa1olki Slavici, ki je bila Hrvatica, da je dobila dobro zaklju\xc4\x8dno oceno pri sloven\xc5\xa1\xc4\x8dini._NEWLINE_Kljub temu da je bila prijetna in prijazna, se ji njena dobra dela niso vedno popla\xc4\x8dala. Spoznala je namre\xc4\x8d, da gre Dragiju samo za eno stvar; hotel jo je namre\xc4\x8d spolno izkoristiti, \xc4\x8desar mu ni dovolila. Zaradi tega jo je zapustil in si poiskal novo dekle. \xc4\x8ceprav je bila zelo potrta, je \xc5\xa1la na zaklju\xc4\x8dno proslavo, kjer je izvedela, da je Nejc v bolni\xc5\xa1nici, ker se je hotel po\xc5\xa1kodovati. Takrat se je odlo\xc4\x8dila, da bo \xc5\xa1la na obisk k Nejcu in pozabila na svojo veliko ljubezen ter se osredoto\xc4\x8dila na lep\xc5\xa1e in pomembnej\xc5\xa1e stvari v \xc5\xbeivljenju, saj bo neko\xc4\x8d spoznala nekoga, ki jo bo imel zares rad.'